Source: http://inatsisit.gl/lov?rid=%7B8FFC71F8-960B-4590-8071-4BC813712166%7D
Timestamp: 2019-05-21 08:44:16+00:00

Document:
§ 1. Suliffeqarfiit aamma inuit Kalaallit Nunaata aalisarnikkut oqartussaaffigisaani, nunat allat aalisarnikkut oqartussaaffigisaanni imaluunniit nunat tamat imartaanni avataasiorluni aamma sinerissap qanittuani aalisarnissamut pisassinneqarsimasut akuersissummilluunniit peqartut pisamik landskarsimut akitsuutaannik, Inatsisartut inatsisaanni matumani aalajangersakkat naapertorlugit akiliissapput.
Imm. 2. Akitsuummik akiliisussaatitaaneq piffissami pisarineqarfianni atuutilissaaq.
Imm. 3. Imm. 1-imi aalajangersagaq apeqqutaatinnagu, Naalakkersuisut aamma nunani allani nunamiluunniit maani oqartussaasut aalisarneq pillugu isumaqatigiissutaat naapertorlugit Kalaallit Nunaata aalisarnikkut oqartussaaffigisaani aalisarneq inatsimmi matumani pineqatunut ilaanngilaq.
§ 2. Akitsuut akilerneqartussanngussaaq:
1) pisat Kalaallit Nunaannit anninneqarfianni,
2) tunitsivimmut tunisassiorfimmulluunniit, matumani aamma umiarsuarmut tunitsivimmut tulaassinermi,
3) inummut pingajuusumut tunniussinermi.
§ 3. Avataasiorluni raajarniarnermi, qaleralinniarnermi, saarullinniarnermi, saattuarniarnermi, kullererniarnermi, saarulliusaarniarnermi, suluppaagarniarnermi uiluinniarnermilu akit­suutit §§-ini 4-miit 7-imut maleruagassat naapertorlugit akilerneqassapput.
Imm. 2. Sinerissamut qanittumi raajarniarneq qaleralinniarnerlu §§ 4-7-mi malittarisassat naapertorlugit akitsuuteqartinneqassapput.
Imm. 3. Avaleraasartoorniarnermi, ammassassuarniarnermi, ammassanniarnermi, saaruller­narniarnermi guldlakserniarnermiluunniit akitsuutit § 8-mi maleruagassat naapertorlugit akilerneqassapput.
Imm. 4. Aalisakkat allat imm. 1-imiit 3-mut taaneqanngitsut kiilumut akitsuutaat 0 kr.-iu­voq.
Akitsuusigassat
§ 4. Akitsuut tunisinermi, tassa pisat tunineranni tulaanneranniluunniit akiusup procentinngorlugu ilaanit akilerneqassaaq. Tunisinermi aki tassaavoq aki pisisumit tunisisumillu isumaqatigiissutaasoq, tassunga ilanngullugit bonusiujunnartut, assartorneqarnerannut tapit il.il., aammalu tuniniaanermi aningaasartuutit, assartuineq il.il. ilanngaatiginagit.
Imm. 2. Nunanut allanut nioqquteqartup Kalaallit Nunaanniit Kalaallit Nunaata avataani apuuffissaannut assartuinermi aningaasartuutit ilanngutinngippagit, tunisinermi aki pisanut akitsuusigassanut kiilumut 1 kr.-imik qaffanneqassaaq.
Imm. 3. Tunisinermi akigititaq imminnut attuumassuteqanngitsumik niuertut akornanni niuernermit allaanerusumik aalajangersarneqarsimappat akileraaruseriffiup tunisinermi akigititaq aalajangersarsinnaavaa, niuertut imminnut attuumassuteqanngitsut niueqatigiinnerminni angusarisinnaasaannut naapertuuttumut.
Imm. 4. Sillimmasiissutit taarsiivigineqarnerillu tunisinermi akisulli isigineqarput.
Tunngaviusumik akitsuut
§ 5. Pisanik inummut pingajuusumut tunniussinermi imaluunniit Kalaallit Nunaannit annissinermi akitsuut kiilumut 0 kr. 20 øre-ussaaq, aalisagaqatigiit kvartali annissiffiusoq tunniussiviusorluunniit kvartalinik marlunnik sioqqullugu tunineqarneranni agguaqatigiissillugu akiat kiilumut 12 kr.-init minneruppat.
Imm. 2. Tunitsivimmut tunisassiorfimmulluunniit tulaassinermi akitsuut kiilumut 0 kr. 5 øre-ussaaq, aalisagaqatigiit kvartali tulaassiffiusoq kvartalinik marlunnik sioqqullugu tunineqarneranni agguaqatigiissillugu akiat kiilumut 8 kr.-init minneruppat.
Isumalluutinik atuinermi iluanaarutinit akitsuut
§ 6. Pisanik inummut pingajuusumut tunniussinermi imaluunniit Kalaallit Nunaannit annissinermi akitsuut tunisinermi akiusup 5 procenterissavaa, aalisagaqatigiit kvartali annissiffiusoq tunniussiviusorluunniit kvartalinik marlunnik sioqqullugu tunineqarneranni agguaqatigiissillugu akiat kiilumut 12 kr.-iuppat angineruppalluunniit, taamaattorli tak. imm. 3.
Imm. 2. Aalisagaqatigiit kvartali annissiffiusoq tunniussiviusorluunniit kvartalinik marlunnik sioqqullugu tunineqarneranni agguaqatigiissillugu akiat kiilumut 17 kr.-init angineruppat, akitsuutip procentia aalisagaqatigiit tunineqarneranni agguaqatigiissillugu akiat kiilumut 17,00 kr.-i qaangerlugu koruunit aallartinneri tamaasa 1 procentpointimik qaffattassaaq, tak. imm. 4.
Imm. 3. Akitsuutip procentiata 17,5 procent qaangissanngilaa.
Imm. 4. Tunisinermi agguaqatigiissillugit akit aamma akitsuutit procentii, kvartalit akitsuutit atuuffissaat kingusinnerpaamik sapaatip akunneranik ataatsimik sioqqullugit akileraaruseriffiup internetikkut nittartagaatigut tamanut saqqummiunneqartassapput.
Imm. 5. Qaammatit pingasukkaat ingerlaneranni ukiup siuliani aalisakkamut akitsuuserneqartussaatitaasumut pisassanit tulaanneqartussaatitaanngitsunit 10 procentinit ikinnerusut avammut anninneqarnerani, aalisakkap akitsuuserneqartussaatitaasup akitsuuserneqarnerani toqqammavissatut ukiup siuliani qaammatit pingasukkaat pisassat tulaanneqartussaatitaanngitsut kingullermik 10 procentinik amerlanerusunik avammut anninneqarnerani agguaqatigiissillugu tunisinermi aki atorneqassaaq, takuuk imm. 1 aamma 2.
§ 7. Tunitsivimmut tunisassiorfimmulluunniit tulaassinermi akitsuut akiusup 5 procenterissavaa, aalisagaqatigiit kvartali tulaassiffiusoq kvartalinik marlunnik sioqqullugu tunineqarneranni agguaqatigiissillugu akiat kiilumut 8 kr.-iuppat angineruppalluunniit.
Imm. 2. Akitsuummik akiliisoqassanersoq akileraaruseriffiup internetikkut nittartakkamigut, kvartalit akitsuutit atuuffissaat kingusinnerpaamik sapaatip akunneranik ataatsimik sioqqullugit tamanut saqqummiuttassavaa.
Imm. 3. Qaammatit pingasukkaat ingerlaneranni ukiup siuliani aalisakkamut akitsuuserneqartussaatitaasumut pisassanit tulaanneqartussaatitaasunit 10 procentinit ikinnerusut pisarineqarpata, aalisakkap akitsuuserneqartussaatitaasup akitsuuserneqarnerani toqqammavissatut ukiup siuliani qaammatit pingasukkaat pisassat tulaanneqartussaatitaasut kingullermik 10 procentinik amerlanerusunik pisaqarfiusumi agguaqatigiissillugu tunisinermi aki atorneqassaaq, takuuk imm. 1.
Imm. 4. Uiluinnik inummut allamut tunniussinermi imaluunniit Kalaallit Nunaanni annissinermi akitsuut akiusup 5 procenterissavaa.
Aalisakkanik ikerinnarsiortunik aalisarnermi akitsuutit
§ 8. Angallatinut Kalaallit Nunaanni angerlarsimaffeqartutut aamma Danmarkimi, Savalimmiuni nunaniluunniit allani angerlarsimaffeqartutut nalunaarsorneqarsimasunut tunngatillugu akitsuutit ima angissusilerneqarput:
1) Ammassassuaq,
a) angallat Kalaallit Nunaanni angerlarsimaffeqartutut nalunaarsorneqarsimasoq atorlugu pisarineqartoq..…..................................................................................... kiilumut 0 kr. 25 øre.
b) angallat Danmarkimi, Savalimmiuni nunaniluunniit allani angerlarsimaffeqartutut nalu­naarsorneqarsimasoq atorlugu pisarineqartoq …...……...................... kiilumut 0 kr. 80 øre.
2) Ammassak,
a) angallat Kalaallit Nunaanni angerlarsimaffeqartutut nalunaarsorneqarsimasoq atorlugu pi­sarineqartoq .........................................................................………….kiilumut 0 kr. 15 øre.
b) angallat Danmarkimi, Savalimmiuni nunaniluunniit allani angerlarsimaffeqartutut nalu­naarsorneqarsimasoq atorlugu pisarineqartoq ............................…… kiilumut 0 kr. 70 øre.
3) Avaleraasartooq,
a) angallat Kalaallit Nunaanni angerlarsimaffeqartutut nalunaarsorneqarsimasoq atorlugu pisarineqartoq ......................................................................................... kiilumut 0 kr. 40 øre.
b) angallat Danmarkimi, Savalimmiuni nunaniluunniit allani angerlarsimaffeqartutut nalunaarsorneqarsimasoq atorlugu pisarineqartoq ………........................ kiilumut 1 kr. 00 øre.
4) Saarullernaq,
a) angallat Kalaallit Nunaanni angerlarsimaffeqartutut nalunaarsorneqarsimasoq atorlugu pisarineqartoq ......................................................................................... kiilumut 0 kr. 15 øre.
b) angallat Danmarkimi, Savalimmiuni nunaniluunniit allani angerlarsimaffeqartutut nalunaarsorneqarsimasoq atorlugu pisarineqartoq …............................... kiilumut 0 kr. 70 øre.
a) angallat Kalaallit Nunaanni angerlarsimaffeqartutut nalunaarsorneqarsimasoq atorlugu pisarineqartoq ........................................................................................ kiilumut 0 kr. 15 øre.
b) angallat Danmarkimi, Savalimmiuni nunaniluunniit allani angerlarsimaffeqartutut nalunaarsorneqarsimasoq atorlugu pisarineqartoq .................................... kiilumut 0 kr. 70 øre.
Imm. 2. Akitsuut pisat uumatillugit oqimaassusiat naapertorlugu naatsorsorneqassaaq.
Imm. 3 Aktie- imaluunniit anpartsselskabip Kalaallit Nunaanni angerlarsimaffeqartup angallat Danmarkimi, Savalimmiuni nunaniluunniit allani angerlarsimaffeqartutut nalunaarsorneqarsimasoq inuttaqartinnagu, kisiannili angallatip naalagaa, maskinmesteria taakkuluunniit marluk kisiisa ilanngullugit attartorpagu, akitsuutit angallatinut Kalaallit Nunaanni angerlarsimaffeqartutut nalunaarsorneqarsimasunut atuuttut akilerneqassapput.
Piffissaq akitsuusiiffissaq aamma akisussaaneq
§ 9. Piffissaq akitsuusiiffissaq tassaavoq kvartali.
§ 10. Inatsimmi matumani aalajangersakkat naapertorlugit akitsuutit akilerneqarnissaannut akisussaasuuvoq pisassinneqarsimasoq akuersissummilluunniit peqartoq.
Imm. 2. Aalisarneq pisassiissutit akuersissutilluunniit aalajangersimasut naapertorlugit ingerlanneqanngippat aalisarnermik ingerlataqartoq akitsuutit akilerneqarnissaannut akisussaassaaq.
Akitsuutinik unerartitsineq
§ 11. Tunitsivimmut tunisassiorfimmulluunniit tulaassisoqartillugu, tulaassinermut atatillugu akiliutissanik tunniussisussap akitsuut akiliutissanit unerartissavaa. Unerartitsineq pissaaq unerartitsisussaasup aningaasanik unerartinneqartussanik naatsorsuineratigut, aningaasanillu taakkuninnga akiliutissanit ilanngaatiginninneratigut.
Imm. 2. Unerartitsisussaasoq naatsorsuusiussaaq, akitsuutip naatsorsorneqarnissaanut akitsuutillu eqqortumik akilerneqarnissaata nakkutigineqarnissaanut tunngaviusussanik.
Imm. 3. Kinaluunniit akitsuutinik ilanngaassisussaanerminik naammassinninngitsoq taakkuluunniit minnaarlugit ilanngaassisoq, tak. § 11, imm. 1, aningaasat amigaataasut akilernissaannut akisussaavoq, pineqartup Inatsisartut inatsisaanni matumani aalajangersakkanik maleruaaniarnermini sumiginnaasimannginnera uppernarsarneqanngippat.
Imm. 4. Akitsuummik Inatsisartut inatsisaat manna naapertorlugu unerartitsisoq, aningaasat unerartinneqartut akilerneqarnissaannut akisussaasuuvoq.
§ 12. § 11 naapertorlugu unerartitsisuussaasup, piffissap akitsuusiiffiusup qaangiunnerani, kingusinnerpaamillu piffissap akitsuusiiffiusup qaangiunnerata kingorna qaammammi ulluinnarmi kingullermi:
1) akitsuusigassat nalunaarutigissavai,
2) taakku akitsuutitaat unerartinneqartoq nalunaarutigissavaa, kiisalu
3) akitsuut akileraaruseriffimmut akilissallugu.
Imm. 2. Nalunaarummut ilanngullugit nassiunneqassapput uppernarsaatit il.il. nalunaarummut tunngavigineqartut assilineqarneri.
Imm. 3. Nalunaarut imm. 1-imi pineqartoq piffissaagallartillugu nassiunneqanngippat akiliisitsissut piffissami akitsuutip akilerneqartussap 2 procentianik angissusilik, taamaattorli minnerpaamik 500 kr.-iusoq akilerneqassaaq.
Imm. 4. Unerartitsisuussaasup naatsorsuusiornissaa, allaffissornissaa il.il. pillugit malerua­gassat sukumiinerusut Naalakkersuisut aalajangersarsinnaavaat.
Tunngaviusumik akitsuutip, isumalluutinik atuinermi iluanaarutinit akitsuutip kiisalu aalisakkanik
ikerinnarsiortunik aalisarnermi akitsuutit akilerneqarnissaat
§ 13. Suliffeqarfiit inuillu akitsuutinik akiliisussaasut § 1, imm. 1-imi taaneqartut tunisat, annissuinerit il.il. pillugit naatsorsuusiussapput, akitsuutip naatsorsorneqarnissaanut akitsuutillu eqqortumik akilerneqarnissaata nakkutigineqarnissaanut tunngaviusussanik.
Imm. 2. Suliffeqarfiit inuillu akitsuutinik akiliisussaasut § 1, imm. 1-imi taaneqartut, piffissap akitsuusiiffiusup qaangiunnerani, kingusinnerpaamillu piffissap akitsuusiiffiusup qaangi­unnerata kingorna qaammammi ulluinnarmi kingullermi:
1) akitsuusigassat nalunaarutigissavaat,
2) taakku akitsuutitaat nalunaarutigissavaat, kiisalu
Imm. 3. Nalunaarummut ilanngullugit nassiunneqassapput uppernarsaatit il.il. nalunaarummut tunngavigineqartut assilineqarneri.
Imm. 4. Nalunaarut imm. 1-imi pineqartoq piffissaagallartillugu nassiunneqanngippat akiliisitsissut piffissami akitsuutip akilerneqartussap 2 procentianik angissusilik, taamaattorli minnerpaamik 500 kr.-iusoq akilerneqassaaq.
§ 14. Naalakkersuisut inuit selskabillu il.il. akitsuutinik piffissaagallartillugu akiliisiman­ngitsut, § 12, imm. 1-imi, imaluunniit § 13, imm. 2-mi taaneqartumit sivikinnerusumik akiliinissamut piffissalersinnaavaat, akitsuutillu akilerneqarnissaannut qularnaveeqqusiisoqarnissaa piumasarisinnaallugu.
§ 15. Inatsisartut inatsisaata atuutsinneqarnissaa aammalu tulaassinerup qaqugukkut pisarnera pillugu maleruagassat erseqqinnerusut Naalakkersuisunit aalajangersarneqarsinnaapput.
§ 16. Naalakkersuisut akitsuummik akiliinnginnissamik qinnuteqaat akuerisinnaavaat misileraalluni aalisarnissaq peqassutsimut imaluunniit inuussutissarsiornermut pingaaruteqartoq akuersissutigineqarsimappat, aammalu akiliinnginnissamik akuersinerup aningaasatigut sunniutissai annertunngippata.
§ 17. Piaaraluneerluni mianersuaalliorujussuarluniluunniit § 1, imm. 1-imik, § 11, imm. 2-mik, § 12, imm. 1-imik imm. 2-milluunniit, § 13, imm. 1-imik imm. 2-milluunniit unioqqutitsineq, imaluunniit sivikinnerusumik piffissaqarluni akiliinissamik § 14 naapertorlugu peqquneqarsimanermik qularnaveeqqusiinissamilluunniit peqquneqarsimanermik malinninnginneq Kalaallit Nunaanni Pinerluttulerinermik inatsimmi maleruagassat naapertorlugit pineqaatissiissutigineqarsinnaavoq.
Imm. 2. Kalaallit Nunaanni Pinerluttulerinermik inatsimmi maleruagassat naapertorlugit akiliisitsinissaq, maleruaqqusani Inatsisartut inatsisaat manna naapertorlugu atuutilersinneqartuni maleruagassiuunneqarsinnaavoq.
Imm. 3. Inatsisartut inatsisaat imaluunniit maleruaqqusat taanna naapertorlugu atuutilersinneqartut akiliisitsissummik aalajangersaasinnaanermik periarfissiippata, inatsisit malillugit inuttut isigineqarsinnaasoq Kalaallit Nunaanni Pinerluttulerinermik inatsimmi maleruagassat naapertorlugit akiliisinneqarsinnaavoq.
§ 18. Unioqqutitsineq akiliisitsissutip saniatigut annertunerusumik malersorneqartariaqanngitsutut akileraaruseriffimmit nalilerneqarpat Naalakkersuisut, Naalakkersuisulluunniit tamatumunnga piginnaatitaata pineqartumut nalunaarutigisinnaavaat suliassaq eqqartuussinertaqanngitsumik naammassineqarsinnaasoq, pineqartup unioqqutitsinini nassuerutigippagu akiliisitsissullu nalunaarummi taaneqartoq piffissap erseqqinnerusup, qinnuteqarnikkut sivitsorneqarsinnaasup ingerlanerani akilerumappagu.
Imm. 2. Nalunaarutiginninnermut imm. 1-imi taaneqartumut atatillugu Kalaallit Nunaannut eqqartuussisarnermik inatsimmi maleruagassani unnerluutiginninnermut allassimasut atuutissapputtaaq.
§ 19. Inatsisartut inatsisaat 1. januar 2018-imi atortuulissaaq, atuutissallunilu aalisakkanut 1. januar 2018-imi kingusinnerusumiluunniit aalisarneqartunut tunniunneqartunulluunniit.
Imm. 2. Ilutigitillugu atorunnaarsinneqassapput:
1) Qalerallit aamma aalisakkat allat ilaasa akitsuutaat pillugit Inatsisartut inatsisaat nr. 11, 3. december 2012-imeersoq,
2) Raajanut akitsuutit pillugit Inatsisartut inatsisaat nr. 20, 25. oktober 1990-imeersoq aammalu
3) Aalisarnermut atatillugu atuisunut akiliuteqartitsineq pillugu Namminersorlutik Oqartussat nalunaarutaat nr. 9, 27. juni 2013-imeersoq, taamaattorli tak. imm. 3.
Imm 3. 2018-imi kvartalimut siullermut aappaannullu akitsuutit procentii angissusilerneqas­sapput qalerallit, saarulliit, suluppaakkat, kullerit, saarulliusaat, uiluiit saattussallu nunanut al­lanut tunineqarneranni kvartalimut agguaqatigiissillugu akit pillugit paasissutissat, Danmarks Statistikip nunanik allanik niueqateqarneq pillugu kisitsisaataaneersut tunngavigalugit. Raaja­nulli tunngatillugu tunngavigineqassapput akit pillugit paasissutissat inuussutissarsiummik ingerlatallit, Raajanut akitsuutit pillugit Inatsisartut inatsisaat nr. 20, 25. oktober 1990-imeersoq naapertorlugu Akileraartarnermut Aqutsisoqarfimmut nalunaarutigisimasaat.
Imm. 4. Raajanut 2018-imi tuniniagassatut nunanullu allanut nioqqutissatut kilisaatinit tuni­sassiorfiutigisunit 2017-imi aalisarneqartunut tunngatillugu akitsuut, Raajanut akitsuutit pillugit Inatsisartut inatsisaat nr. 20, 25. oktober 1990-imeer­soq naapertorlugu akilerneqassaaq.
L_46-2017_forslag_kn
L_46-2017_bemaerk_kn
L_46-2017_betaenk1_kn
L_46-2017_betaenk2_kn
L_46-2017_betaenk3_kn
L_46-2017_betaenk4_kn
L_46-2017_aendring1_kn
L_46-2017_aendring2_kn

References: § 2

§ 3
 § 8

§ 4

§ 5

§ 6

§ 7

§ 8

§ 9

§ 10

§ 11
 § 11

§ 12
 § 11

§ 13
 § 1
 § 1

§ 14
 § 12
 § 13

§ 15

§ 16

§ 17
 § 1
 § 11
 § 12
 § 13
 § 14

§ 18

§ 19